Paul Boertien

Paul Boertien (født 20. januar 1979 i Haltwhistle, Northumberland, England) er en engelsk fotballspiller som har spilt for seks engelske klubber. Han spiller nå for Walsall i Football League One. 

 Biografi 
Boertien startet fotballkarrieren i klubben Carlisle United i august 1996. Hans første obligatoriske kamp for Carlisle United var en ligacupkamp den 26. august 1997 mot Chester City. Han debuterte i ligasammenheng 4. oktober 1997 mot Walsall, og totalt fikk han med seg ni ligakamper og fire cupkamper for the Cumbrians i 1997/98-sesongen.

Boertien scoret sitt første mål da Carlisle spilte 1-1 mot Swansea City den 13. februar 1999, og i denne sesongen fikk han med seg åtte ligakamper for Carlisle før han den 25. mars 1999 ble kjøpt av Derby County for £250 000. 

Han debuterte for Derby 16. mai 1999 i en kamp mot Chelsea i Premier League, og det var den eneste kampen han fikk som Derbyspiller i 1998/99-sesongen. Sesongen etter spilte han en cupkamp mot Swansea City før han i februar 2000 signerte en låneavtale med Crewe Alexandra. Han spilte sin første kamp for the Railwaymen den 12. februar 2000 i en ligakamp mot West Bromwich Albion, og han spilte ytterligere en ligakamp for Crewe før han returnerte til Derby i mars 2000. På slutten av 1999/00-sesongen spilte han to ligakamper for the Rams. 

I 2000/01-sesongen ble det åtte ligakamper og tre cupkamper på Boertien, og i denne sesongen noterte han seg for sitt første ligamål for Derby. Det skjedde den 16. april 2001 i en kamp mot Leicester City. Året etter etablerte han seg for alvor i Derby og da sesongen var slutt hadde han bokført 32 kamper i Premier League, mens han den påfølgende sesongen stoppet på 42 kamper i Football League Championship. I 2003/04-sesongen spilte Boertien elleve ligakamper for Derby før han i januar 2004 skrev under på en låneavtale med Notts County. Han debuterte for Notts County 24. januar 2004 i en kamp mot Swindon Town, og han stoppet på fem kamper for klubben fra Nottingham før han var tilbake i Derby i februar 2004.

I siste del av denne sesongen spilte han seg inn på laget til Derby igjen og han fikk med seg sju ligakamper før han fikk en kneskade i april 2004. Denne skaden var så alvorlig at han først var helt restituert i januar 2005. Allerede i sin andre kamp etter comebacket ble han skadet igjen, og mens han skulle bygge seg opp etter denne skaden fikk han sin tredje alvorlige skade i en treningskamp. Dette skjedde i november 2005 og denne skaden førte til at han gikk glipp av resten av 2005/06-sesongen.

Foran 2006/07-sesongen var Paul Boertien helt skadefri, og i en ligakamp mot Hull City spilte han sin første ligakamp for sesongen. I en ligakamp mot Leicester City den 11. november 2006 fikk han nok en gang sjansen fra start. Årsaken til dette var at managerens førstevalg på venstre back, Mohammed Camara, måtte stå over på grunn av suspensjon. Boertien hadde etter denne kampen en rekke kamper fra start, men den 26. desember 2006 i en ligakamp mot Wolverhampton Wanderers ble han igjen skadet, og da Boertien var resitituert fra denne skaden hadde Derby kjøpt inn venstrebacken James McEveley. For å få spilletid i siste del av 2006/07-sesongen valgte derfor Boertien å skrive under på en låneavtale med Chesterfield i mars 2007, og han debuterte for Chesterfield 24. mars 2007 i en ligakamp mot Yeovil Town. Etter å ha spilt 4 ligakamper for the Spireites vendte han tilbake til Derby i april 2007. Totalt spilte Boertien 11 ligakamper for Derby i 2006/07-sesongen.

I juni 2007 gikk kontrakten hans med Derby County ut, og han ble ikke tilbudt ny kontrakt. I slutten på juli 2007 signerte han imidlertid for nok en engelsk klubb, denne gang Walsall.

 Karriere som spiller 
KlubbKlubbforbindelseKlubbkamperLigakamperKlubbmålLigamålPeriodeCarlisle UnitedKontrakt21171108/1996 - 03/1999Derby CountyKontrakt210003/1999 - 02/2000Crewe AlexandraLån220002/2000 - 03/2000Derby CountyKontrakt103942203/2000 - 01/2004Notts CountyLån550001/2004 - 02/2004Derby CountyKontrakt20180002/2004 - 03/2007ChesterfieldLån440003/2007 - 04/2007Derby CountyKontrakt000004/2007 - 06/2007WalsallKontrakt000007/2007 - 

 Kilder 
 Mortimer, Gerald (2004): The Who´s Who of DERBY COUNTY (side 25).  Breedon Books Publishing, Derby. ISBN 0-7553-1311-9
 Rollin, Glenda & Rollin, Jack: SKYSPORTS FOOTBALL YEARBOOK 2006-07 (side 469).  Headline Book Publishing, London. ISBN 0-7553-1526-X

 Eksterne lenker 


Kategori:Engelske fotballspillere
Kategori:Fotballspillere for Carlisle United FC
Kategori:Fotballspillere for Chesterfield FC
Kategori:Fotballspillere for Crewe Alexandra FC
Kategori:Fotballspillere for Derby County FC
Kategori:Fotballspillere for Notts County FC
Kategori:Fotballspillere for Walsall FC
Kategori:Personer fra Northumberland
Kategori:Fødsler i 1979